Der er pyntet op og gjort klar til en stor dag i Gigatium. Muligheden for endnu en guldmedalje står nemlig for døren, når Aalborg Håndbold lørdag kæmper for det danske mesterskab mod liga rivalerne fra GOG, der kommer på besøg i det nordjyske i den tredje og afgørende finalekamp, som spilles klokken 13.30. TV2 Nord følger kampen og får reaktioner efter slutfløjtet. Følg med på TV2Nord.dk eller TV2 Salto. Revanche i luften Aalborg Håndbold tabte den første finalekamp på hjemmebane med 31-30 efter en større dramatisk afslutning. Dog formåede aalborgenserne at få vendt serien igen, da klubben vandt med 34-29 på GOG's hjemmebane . Det er altså vind eller forsvind lørdag, når de to mandskaber igen går på banen. Samtidig er der også en form for revanche i kampen, da Aalborg Håndbold sidste sæson tabte guldet på hjemmebane mod netop GOG i den sidste og afgørende finalekamp. Derudover har fynboerne også været en torn i øjet på Aalborg-spillerne, da klubberne tidligere i sæsonen har mødtes i både Champions league og Santander Cuppen, som i begge tilfælde endte ud i GOG's favør. Se meget mere fra hallen inden den vigtige kamp herunder:
De to hold har allerede mødtes i flere afgørende kampe før i sæsonen, og her har fynboerne trukket det længste strå indtil videre.